ആര്എസ്എസിനെ താലിബാനോട് ഉപമിച്ച സംഭവം: ജാവേദ് അക്തറിന്റെ ചിത്രങ്ങള്ക്ക് വിലക്കേര്പ്പെടുത്തി ബിജെപി മുംബൈ: ആര്.എസ്.എസിനെ താലിബാനോട് ഉപമിച്ചതില് ഗാനരചയിതാവും തിരക്കഥാകൃത്തുമായ ജാവേദ് അക്തറിനെതിരെ പ്രതിഷേധം ശക്തമാകുന്നു. സംഭവത്തില് മാപ്പ് പറയാതെ ജാവേദ് അക്തറിന്റെ ചിത്രങ്ങള് രാജ്യത്ത് പ്രദര്ശിപ്പിക്കാന് അനുവദിക്കില്ലെന്ന് മഹാരാഷ്ട്ര ബി.ജെ.പി എം. എല്. എ രാം കദം അറിയിച്ചു. ആര്.എസ്.എസ് നേതൃത്വത്തോടും പ്രവര്ത്തകരോടും ക്ഷമ ചോദിച്ചില്ലെങ്കില് അക്തറിന്റെയും കുടുംബാംഗങ്ങളുടെയും ചിത്രങ്ങള് പ്രദര്ശിപ്പിക്കാന് അനുവദിക്കല്ലെന്നും എം.എല്.എ വ്യക്തമാക്കി. താലിബാന് മുസ്ലിം രാഷ്ട്രം ആഗ്രഹിക്കുന്ന പോലെ ഹിന്ദു രാഷ്ട്രം ആഗ്രഹിക്കുന്നവരും ഉണ്ട്. ഈ ആളുകള് എല്ലാം ഒരേ ചിന്താഗതിക്കാരാണ് അത് മുസ്ലീം ആകട്ടെ, ക്രിസ്ത്യന് ആകട്ടെ, ജൂതനോ ഹിന്ദുവോ ആകട്ടെ. താലിബാന് പ്രാകൃതരും അവരുടെ പ്രവര്ത്തനങ്ങള് അപലപനീയവുമാണ്. എന്നാല് ആര്.എസ്.എസ്, വി.എച്ച്.പി, ബജ്രംഗ്ദള് എന്നിവയെ പിന്തുണക്കുന്നവരും ഒന്നുതന്നെയാണ് എന്നായിരുന്നു ജാവേദ് അക്തറിന്റെ വിവാദ പരാമര്ശം.